Sagen fra Hirtshals drejer sig angiveligt om hævn for, at en 44-årig mand har sprøjtet peberspray i øjnene på den 20-årige mand, der nu er anholdt. Det skulle være sket i forbindelse med et tidligere sammenstød mellem de to i sommer. Derfor opsøgte den 20-årige lokale mand i aftes den 44-årige i dennes hjem på Jyllandsgade. Her blev den 44-årige slået og sparket. Også en 27-årig har været anholdt i sagen - han er dog løsladt, fordi politiet vurderer, at hans rolle har været noget mindre. I Skagen opstod der omkring 4.45 i morges slagsmål foran diskotek Copacabana på havnepladsen. To mænd overfaldt en lokal mand med et baseballbat. Det fik dog 20-30 af mandens venner til at stimle sammen, så overfaldsmændene flygtede fra stedet. Kort efter blev en 32-årig mand fra Århus anholdt i en bil på vej sydpå. Han er i forvejen prøveløsladt fra en voldsdom og er netop nu i grundlovsforhør i den nye sag. Begge mænd er foreløbig varetægtsfængslet i fire uger.

Referat:
Nordjyllands Politi har fået varetægtsfængslet to yngre mænd for overfald i henholdsvis Hirtshals og Skagen i nat.